Marrëdhëniet mes dy shteteve shqiptare në rajon janë në një fazë historike të thelluara në të gjitha fushat, por që ka ende për të bërë.
"Linja e interkonjesionit Shqipëri-Kosovë përfundon javën tjetër. Prioritet është lidhja e Kosovës përmes territorit të Shqipërisë. Në dy vjet kemi ngritur treg të përbashket bujqësor dhe kemi bërë njehsim standardesh. Kalendari i përbashkët kulturor tashmë është një realitet dhe kemi konkretizuar marrëveshjen në polici e turizëm", tha Rama.
Si shenjë e forcimit të bashkëpunimit, Rama veçoi rritjen e shkëmbimeve tregtare mes dy vendeve, që për herë të parë ka prekur 200 mln euro, ndërsa tha se janë duke u ndërmarrë hapa konkrete për hapjen e një pike doganore të Kosovës në Portin e Durrësit.
"Të konsolidojmë themelet e një hapësire mbarëkombëtare në rajon", u shpreh ai.
Rama kërkoi edhe respektimin e të drejtave të shqiptarëve në Luginën e Preshevës.
"Shqiptarëve në Luginën e Preshevës duhet t'u njihen të drejtat si minoritet, ashtu siç u njihen minoriteteve në Kosovë dhe Serbi", tha ai.
Sa i takon Maqedonisë, Rama përsëriti qëndrimin se dy vendet mbështesin rrugën e integrimit të saj, por kërkoi që të zbatohen të drejtat e shqiptarëve atje.